તેમણે એક ગુજરાતી ફિલ્મ બનાવી હતી : ‘ઉપર ગગન વિશાળ’ જેમાં વાર્તા તેમણે લખી હતી, તેમનો ભાઈ તેમાં હીરો હતો ને બીજો ભાઈ ગાયક હતો. આ ફિલ્મ ટિકિટબારી છલકાવી દેશે એવું તેમના ગ્રહોએ કદાચ તેમને કહ્યું હશે, એટલે અમુક અઠવાડિયાં માટે તેમણે થિયેટર ભાડે લીધું, પણ પ્રેક્ષકોના ગ્રહો એટલા બધા ખરાબ નહિ હોય, એટલે તે આ ફિલ્મ જોવા ગયા નહિ. પ્રેક્ષકોને ફિલ્મ જોવા અગાઉ ટિકિટના પૈસા આપી દેવા પડે છે એ રીતે અમુક અઠવાડિયાંનું થિયેટરનું ભાડું પણ આગોતરું ભરી દેવું પડ્યું – આ કારણે ફિલ્મ ઓછામાં ઓછાં એટલાં ‘વીક’ તો ચલાવવી પડે ! રઘુવીર પોળે પોળે ને સોસાયટીઓમાં ફરીને જાણીતા તેમજ અજાણ્યાઓને પ્રેમથી ફ્રી ટિકિટ આપતા. આ ફિલ્મ એવરેજ ગુજરાતી ફિલ્મ કરતાં સારી હોવા છતાં (કે પછી એ જ કારણે) ચાલી નહિ, ફ્‍લૉપ ગઈ.